1Keu teupimpén kor. Zabur Nabi Daud. 2Deungon saba ulôn preh-preh TUHAN tulông; laju Gobnyan geupakoe ulôn dan geudeungoe peue nyang ulôn lakée. 3Gobnyan geutarek ulôn nibak uruek nyang paleng meubahya, dan nibak luhôb paya. Gobnyan geukeubah ulôn di ateueh bukét batée, deungon nyan langkah ulôn mantab. 4Gobnyan geupeuruno ulôn meuca-e ngon lagu barô, lagu seumujoe keu Allah geutanyoe. Jai that ureuëng nyang ngieng Gobnyan dan laju jiteuka teumakot, dan laju jipeucaya ubak TUHAN. 5Mubahgia kheueh ureuëng nyang peucaya ubak TUHAN, nyang hana jiseutôt jiseumah dewa-dewa, atawa jilakée tulông ubak ureuëng nyang sombong. 6TUHAN, padubna le cebtaan Droeneueh keu kamoe, ya TUHAN Allah ulôn, Droeneueh hana sa ngon peue mantong teupeu sa! Jai lumpah na reuncana Droeneueh nyang keubit takjob keu kamoe, hana mungken teucalitra banmandum nyan. 7Peuseumahan dan keureubeuen nyang teuhidang hana Droeneueh galak, meunan cit keureubeuen nyang teutot dan keureubeuen peusampôh desya nyan pih hana Droeneueh tunggée. Teuma Droeneueh ka neubri keu ulôn geulinyueng nyang hase ulôn deungoe su Droeneueh. 8Laju ulôn peugah, "Nyoe kheueh ulôn, didalam kitab meugulong na teutuléh keu ulôn: 9Ulôn harok ulôn peubuet keuheundak Droeneueh, ya Allah, huköm Droeneueh ulôn keubah didalam até." 10Lam rapat dipat mantong na meugumpôi umat Droeneueh ulôn peugah haba geumbira bahwa Droeneueh ka neupeuseulamat kamoe. Deungon hana lôn piôh-piôh hainyan ulôn peusampoe, Droeneueh neuteupeue banmandum nyan, ya TUHAN. 11Haba keuhai seulamat nyan hana ulôn keubah lam até, nyang neutulông dan keuseutiaan Droeneueh sabe ulôn peugah. Didalam kawan umat Droeneueh nyang meusapat hana ulôn iemdroe, teuma ulôn peusampoe geunaséh dan keuseutiaan Droeneueh. 12TUHAN, bék kheueh neupiôh neugaséh keu ulôn; neulindong kheueh ulôn sabe deungon gaséh dan seutia Droeneueh. 13Ulôn jikeupong lé malapeutaka nyang le, jeumeulah jih hana ék teuitong. Ulôn jitiyeub lé desya-desya lôn sampoe ulôn hana hase lôn keumalon. Jeumeulah jih leubeh le nibak ôk nyang na di ateueh ulée lôn, sabab nyan ulôn jeuet keu putôh asa. 14Ya TUHAN, neupeuseulamat kheueh ulôn, beubagaih kheueh ya TUHAN, neujak tulông ulôn! 15Bah kheueh ureuëng nyang keuneuk peumaté ulôn teupeu taloe dan jiplueng lagée ureuëng bingong. Bah kheueh ureuëng nyang jisurak keuhai ulôn nyang malang teupoh lom sampoe jisurot dan teuhina. 16Bah kheueh ureuëng nyang peukém ulôn teukeujot dan malée. 17Seumoga banmandum ureuëng nyang jiseumah Droeneueh meusukacita dan meugeumbira, dan banmandum yang jicinta ubak seulamat nyang teuka nibak Droeneueh hana piôh jipeugah, "Keubit agong that kheueh TUHAN!" 18Ulôn nyoe gasien dan leumoh, teuma TUHAN geupeurati ulôn. Droeneueh kheueh nyang tulông dan peuseulamat ulôn, bék meulet, ya TUHAN lôn!
Zabur 40